text: Byret løslod voldssigtet mor
  09 august 2011 kl. 10.31
  En kvinde fra Tønder blev i sidste uge varetægtsfængslet, sigtet for at have slået sine to børn gennem flere år. I dag er hun blevet løsladt.
  Dommeren mente ikke, der var grundlag for at opretholde varetægtsfængslingen, oplyser politiet i Tønder ifølge DR Syd.
  Anklageren har dog kæret dommerens beslutning, og den 44-årige kvinde bliver derfor tidligst sat på fri fod i morgen, når sagen har været forelagt landsretten.
  Kvinden er sigtet for at have udsat sine to børn for vold gennem flere år.
  Sønnen er i dag 17 år, og ifølge politiets sigtelse skal han være blevet slået, siden han var seks år gammel.
  Datteren er nu syv år. 
  Moderen flyttede til Tønder i april.
  Allerede i juni hørte kommunen om problemerne og anmeldte familien til politiet. 
  Børnene er midlertidigt anbragt, mens moderen er fængslet.
  